projecte-aina/catalan_government_crawling huggingface dataset:
El cribratge massiu de Sant Joan de les Abadesses s'oferirà voluntàriament a tota la ciutadania, però especialment a les persones de 16 a 60 anys sense símptomes, en tant que és la franja d'edat on es detecten la majoria dels positius actuals.
Des del Departament de Salut i l'Ajuntament de Sant Joan de les Abadesses s'ha apostat per fer un cribratge massiu en aquest municipi donat que en els darrers dies s'han detectat cinc brots –sense relació entre ells-, amb un total de 34 persones positives de la COVID-19.
Així, el cribratge massiu pretén frenar els contagis comunitaris identificant possibles portadors asimptomàtics.
Totes aquelles persones que presenten simptomatologia o hagin estat contactes de pacients positius no han d'acudir al cribratge massiu, sinó que seran programats des de l'atenció primària i els Gestors Covid en un circuit paral·lel.
Durant aquests dies es pretén realitzar unes 1.000 proves, amb el que es podria arribar a testar al voltant d'una tercera part de la població del municipi.
Per dur a terme la campanya de cribratge a Sant Joan de les Abadesses, s'ha treballat de manera conjunta amb l'Ajuntament, que ha facilitat l'habilitació del pavelló per dur a terme la recollida de mostres i ha col·laborat en la difusió a la població, juntament amb l'Equip d'Atenció Primària de Ripoll, que gestiona el Consultori Local de Sant Joan de les Abadesses.
Des de l'Ajuntament també han posat a disposició de l'operatiu agents cívics.
També el Sistema d'Emergència Mèdiques (SEM) col·labora amb la logística i recursos materials.
Cal recordar que la prova PCR és gratuïta i per a realitzar-la caldrà facilitar noms i cognoms, adreça, telèfon de contacte i, si se'n disposa, presentar la Targeta Sanitària Individual (TSI).
Els resultats de la prova es podran consultar aproximadament en 48 hores a través de 'La Meva Salut'.
Per informar-vos d'aquesta campanya, es realitzarà una atenció als mitjans dilluns 7 de setembre a les 11.30 h al Pavelló Poliesportiu de Sant Joan de les Abadesses, amb la participació del gerent del CatCalut a Girona, Miquel Carreras, l'alcalde de Sant Joan de les Abadesses, Ramon Roqué i la responsable de processos i continuïtat de la Direcció d'Atenció Primària de l'Institut Català de la Salut a Girona (ICS) i l'Institut d'Assistència Sanitària (IAS), Montse Canet.
Les imatges –foto i vídeo- de la recollida de mostres a l'interior del pavelló es facilitaran als mitjans interessats (cal enviar un correu electrònic a [EMAIL] ).
Foto del cribratge realitzat al Centre Cívic de Balàfia.
El primer dels cribratges massius es va realitzar el passat 28 d'agost al Centre Cívic de Balàfia, amb 199 proves PCR realitzades als veïns del barri i 10 positius detectats; l'1 de setembre es van realitzar 68 proves PCR als veïns del Centre Històric, amb 4 positius; el 2 de setembre es van fer 188 PCR als veïns dels barris de Pardinyes i el Secà de Sant Pere, amb 1 positiu, i per últim, el 3 de setembre es va realitzar el cribratge al barri de la Mariola, amb 162 proves PCR i 3 positius detectats.
Els cribratges massius a la Regió Sanitària Lleida continuen avui, dilluns 7 de setembre, a l'Espai MerCAT de Tàrrega, i demà, dimarts 8 de setembre, al Pavelló Municipal de Mollerussa, ambdós en horari de 9.30 a 13 h i de 15 a 19 h.
Com en el cas dels realitzats a la ciutat de Lleida, aquests cribratges van adreçats a la població de 18 a 40 anys i els seus convivents, i també a persones amb sospita d'haver viscut una situació de risc de contagi.
A més, i com a mesura de prevenció davant l'inici del curs escolar, també s'ha ofert la possibilitat de fer-se la prova PCR al professorat i personal dels centres educatius.
A la Regió Sanitària Alt Pirineu i Aran, els dies 9 i 15 de setembre de 9.30 a 17.30 h, està previst un cribratge massiu a Puigcerdà, al Casal d'Avis Sant Domènec, adreçat a persones de 18 a 40 anys que hagin pogut tenir exposicions de risc; personal docent i personal d'administració i serveis dels centres educatius; personal del sector de l'hostaleria i els seus familiars directes, i personal del sector del comerç i els seus familiars directes.
Els interessats en participar en el cribratge s'han d'inscriure a través d'un formulari habilitat al web municipal de l'Ajuntament de Puigcerdà.
La detecció de casos asimptomàtics i el seu aïllament, i la identificació dels contactes i la seva quarantena, pot ser crucial per reduir el nombre de casos i ajudar en la represa de l'activitat empresarial i la tornada a l'escola.
La gerent de les regions sanitàries Lleida i Alt Pirineu i Aran, Divina Farreny, recorda que la realització de PCR per si soles no és una solució "màgica" i que cal que vagi acompanyada d'una sèrie d'accions per part de la ciutadania: "primerament, mentre la persona espera el resultat, hauria de fer aïllament preventiu; en segon lloc, un cop es confirma que és positiva, cal fer un aïllament de 10 dies; per últim, si s'identifica com a contacte estret, cal fer la quarantena de 14 dies, encara que el resultat sigui negatiu".
La gerent també agraeix la feina de tots els professionals involucrats, "ja que sense la feina realitzada conjuntament per part dels professionals del Departament de Salut, el Servei de Vigilància Epidemiològica, l'Atenció Primària, el Sistema d'Emergències Mèdiques i els ajuntaments de tots els municipis involucrats, no seria possible donar aquest servei a la ciutadania".
El Procicat ha aprovat aquest matí l'actualització de les darreres mesures sanitàries anunciades en l'àmbit educatiu, de cara a l'inici del curs escolar el proper dilluns 14 de setembre.
Aquestes mesures donen resposta a les previsions de l'estat de la pandèmia en les properes setmanes a tot el territori català.
Algunes de les mesures aprovades fan referencia, per exemple, a la realització de reunions entre el centre i les famílies –que no poden ser presencials- o les reunions dels claustres d'escoles i instituts – telemàtiques i només presencials de forma excepcional, en grups inferiors a 10 persones-.
També s'ha aprovat el cribratge poblacional utilitzant les escoles i instituts des de la tercera setmana de setembre segons indicacions de vigilància epidemiològica i prioritzant les escoles on hi hagi casos.
El document aprovat també estableix que, igual que en qualsevol entorn comunitari, l'ús de mascareta en els centres educatius sigui obligatori per a persones adultes.
Per als docents del primer i segon cicle d'educació infantil, la mascareta no serà exigible quan el seu ús, per raó de l'activitat docent, pugui interferir greument en l'objectiu pedagògic.
En paral·lel al Procicat, per acord entre el Departament d'Educació i el Departament de Salut i a patir de les recomanacions sanitàries, s'ha establert que el primer dia de curs, 14 de setembre, tots els infants a partir dels 6 anys hauran de dur mascareta en tots els centres d'arreu del territori.
Com a norma general, la mascareta és obligatòria a escoles i instituts a partir dels 12 anys, i a partir dels 6 anys en els territoris on es requereixi segons l'estat de la pandèmia.
Atès que es tracta del començament de curs i l'alumnat encara no prové d'un grup estable, l'obligació de mascareta s'allargarà durant les dues primeres setmanes de curs, per indicació de l'Agència de Salut Pública.
Passat aquest període, es revisarà l'obligatorietat a partir dels 6 anys, i es determinarà en funció del territori i estat de la pandèmia.
Tots els dimecres es comunicarà a cada escola si el dilluns següent continua l'obligatorietat de dur o no mascareta, en funció de les condicions de la pandèmia.
Finalment, en consens amb la comunitat pediàtrica, Educació i Salut també han actualitzat la simptomatologia de Covid-19 entre els infants.
Atès que el mal de coll i el refredat nasal (amb o sense mocs) són molt habituals en els infants, només s'haurien de considerar símptomes potencials de Covid-19 quan també hi ha febre o altres manifestacions de la llista de símptomes.
Aquesta jornada, promoguda per la Federació Mundial de l'Obesitat, pretén conscienciar la població dels efectes perjudicials que el sobrepès i l'obesitat produeixen en la salut de les persones, així com difondre recomanacions per prevenir-los.
Aquest és el darrer any que se celebra l'11 d'octubre, ja que a partir de 2020 tindrà lloc el 4 de març i comptarà amb el suport i el compromís d'una coalició d'organitzacions d'arreu del món, entre les quals hi ha l'Associació Europea per a l'Estudi de l'Obesitat.
Així, les diverses campanyes que fins ara s'han dut a terme en diferents localitzacions, com ara el Dia Europeu de l'Obesitat, s'unificaran en aquesta nova celebració, amb l'objectiu de sumar esforços i promoure un canvi global en les polítiques, les actituds i les accions.
L'obesitat és un problema de salut pública, tant pel nombre de població afectada com per la seva relació amb l'aparició o agreujament d'altres problemes de salut crònics: incrementa el risc de malalties cardiovasculars, de diabetis tipus 2, de determinats tipus de càncer, d'hipertensió arterial, d'artrosi, de gota..., i tot plegat ocasiona una disminució tant de la qualitat com de l'esperança vida de les persones afectades.
En la població infantil i juvenil aquest fet és més preocupant si es tenen en compte els seus efectes en la salut actual de l'infant o jove i la constatació que l'obesitat infantil és un predictor important de l'obesitat en la vida adulta.
Aquesta commemoració, promoguda per la Federació Mundial de la Salut Mental, va néixer l'any 1992 per equiparar la salut mental amb la salut física.
El seus objectius són sensibilitzar la societat sobre els trastorns mentals, lluitar contra l'estigmatització que pateixen les persones afectades i impulsar iniciatives que en millorin l'atenció.
Enguany, la celebració se centra en la prevenció del suïcidi, un problema de salut global que, segons dades de l'Organització Mundial de la Salut (OMS), anualment provoca la mort de 800.000 persones arreu del món, una cada 40 segons.
Al nostre territori, l' Anàlisi de la mortalitat a Catalunya indica que l'any 2017 es van produir 495 defuncions per aquesta causa.
Amb el lema "Parlar i escoltar, salva vides", la jornada posa de relleu la importància que les persones en situació de risc puguin expressar les seves emocions, sentir-se escoltades i trencar amb l'aïllament.
Més informació sobre salut mental
"El viatge cap a la igualtat entre edats"
Aquesta celebració, promoguda per l'Assemblea General de les Nacions Unides l'any 1990, pretén garantir el benestar de les persones grans i promoure'n la participació a la societat perquè tothom pugui beneficiar-se dels seus coneixements i experiències.
La comunitat internacional insta d'aquesta manera a reflexionar sobre els reptes socials i polítics que suposa el creixent envelliment demogràfic i proposa vetllar per una tercera edat digna i segura.
Enguany, amb el lema "El viatge cap a la igualtat entre edats", la campanya internacional pretén sensibilitzar sobre la necessitat de prevenir la desigualtat de la vellesa.
Aquestes diferències en les persones grans són fruit de les desigualtats acumulades amb el pas dels anys i, per evitar-les, cal desenvolupar polítiques que afavoreixin l'aprenentatge al llarg de la vida, les polítiques laborals proactives i adaptatives, la protecció social i la cobertura sanitària universal.
S'incideix també en la importància de reflexionar sobre les bones pràctiques i les lliçons apreses en el viatge cap a la fi d'aquesta desigualtat i el canvi en el relat i els estereotips relacionats amb la "vellesa".
El dia 21 de setembre se celebra el Dia Mundial de l'Alzheimer, data instituïda per l'Organització Mundial de la Salut (OMS) i l'Alzheimer's Disease Internacional (ADI).
L'objectiu d'aquesta commemoració és donar a conèixer la malaltia i les seves conseqüències sociosanitàries, i demanar el suport i la solidaritat de la població, les institucions i els organismes oficials.
La malaltia d'Alzheimer produeix una disminució de les funcions intel·lectuals, dificulta l'aprenentatge de nous conceptes, interfereix en la capacitat de la persona per realitzar la seva vida diària i produeix canvis en la seva personalitat i conducta.
Cal dir que no tots els deterioraments de les capacitats mentals relacionats amb l'edat evolucionaran cap a la malaltia d'Alzheimer.
Aquest dijous se celebra el Dia Mundial del Donant de Sang, per homenatjar totes les persones que donen sang per ajudar a salvar vides.
Al món cada dia hi ha 310.000 donacions de sang, de les quals 1.000 són a Catalunya i 6.000 a tot l'Estat espanyol.
L'Organització Mundial de la Salut celebra des de fa 15 anys el Dia Mundial del Donant de Sang per sensibilitzar sobre la necessitat de donar de forma regular i d'aconseguir l'autosuficiència de cada país per atendre els malalts que requereixen teràpies que només poden aconseguir-se amb les donacions de sang.
Cada any hi ha 113 milions de donacions de sang al món, la meitat en països desenvolupats.
A Catalunya, sumem prop de 250.000 donacions i som autosuficients en sang.
Aquest dilluns estrenem un nou missatge que acompanyarà les campanyes de donació a Catalunya, tant als hospitals com als diferent pobles i ciutats.
El missatge "Dona el millor de tu.
Dona sang", connecta amb els valors i les emocions que els donants experimenten quan donen sang.
"Altruisme", "solidaritat" i "satisfacció" són alguns dels sentiments que expressen els donants en les enquestes habituals que els fem al Banc de Sang.
El nou missatge vol mostrar aquestes emocions a tota la ciutadania perquè més persones s'iniciïn en la donació de sang, un gest que segons els propis donants "mostra el millor de les persones perquè no demana res a canvi, però diu molt de qui ets com a persona, dels teus valors i del compromís amb la societat".
Durant tota aquesta setmana, les sales de donació dels hospitals i les campanyes tindran un ambient festiu.
A les xarxes també activarem la campanya i amb l'etiqueta convidarem als donants a fer-se una foto amb una pissarra on escriuran que què és el millor d'ells: "El sentit de l'humor, la constància, el somriure, l'estilàs...
Per ser donant de sang cal complir les següents condicions bàsiques:
L'objectiu del Dia Europeu de la Prevenció del Càncer de Pell és sensibilitzar la població sobre la importància de la prevenció i el diagnòstic precoç d'aquesta malaltia.
Més del 80% dels casos es podrien prevenir si s'evitessin l'exposició intensa al sol i les cremades solars, especialment durant la infància i l'adolescència.
En l'actualitat es distingeixen dos tipus de càncer de pell:
El principal factor de risc per al càncer de pell és la radiació solar, concretament la radiació ultraviolada (UV).
Per aquest motiu, la millor prevenció del càncer de pell és evitar l'exposició al sol en les hores en què la radiació és més forta i, alhora, seguir algunes recomanacions bàsiques com ara:
Per reconèixer de forma precoç l'aparició d'un melanoma, pot resultar útil aplicar l'anomenada regla de l'AVCD, que descriu les característiques més freqüents de les lesions amb el risc de ser o esdevenir melanoma:
Cal explorar la cara, el cuir cabellut i les mans, centrar-se en el coll, el pit i la part superior del cos, aixecar braços per explorar-ne la part interna i les aixelles i revisar natges i part posterior de les cames i plantes dels peus, entre d'altres.
Si s'identifica una lesió pigmentada que compleixi alguna d'aquestes característiques, o davant l'aparició d'una nova lesió, s'ha de consultar el metge per avaluar-ne el risc.
El Dia Mundial de l'Esclerosi Múltiple, promogut per la Federació Internacional d'Esclerosi Múltiple (MSIF), té com a objectiu donar a conèixer la malaltia i conscienciar de l'impacte que suposa en la qualitat de vida de les persones afectades.
Enguany la campanya, que fins ara se celebrava el darrer dimecres del mes de maig, canvia de data per primera vegada i té lloc el dijous 30 de maig.
El lema per a aquest 2019, "No és necessari que vegis els meus símptomes d'esclerosi múltiple per creure-te'ls", posa el focus en les manifestacions de la malaltia que no es poden percebre a simple vista, però que poden condicionar greument la vida dels qui la pateixen, com ara el dolor, la fatiga, la depressió, o la sensibilitat a la calor.
El fet que aquests símptomes siguin "invisibles" fa que resultin díficils d'entendre per a l'entorn de les persones malaltes.
Per sensibilitzar la població amb aquesta realitat, s'insta les persones afectades a difondre, mitjançant les xarxes socials i amb l'etiqueta, missatges sobre les manifestacions de la malaltia amb què han de conviure.
L'origen d'aquesta commemoració es remunta a l'any 1987, quan en una reunió de la Xarxa Mundial de Dones pels Drets Reproductius que es va tenir lloc a Costa Rica, la Xarxa de Salut de les Dones Llatinoamericanes i del Carib va proposar la creació d'un Dia Internacional d'Acció per a la Salut de les Dones.
L'objectiu d'aquest esdeveniment, que cada any se celebra el 28 de maig, és fer difusió de l'estat de salut de les dones, de les seves necessitats i demandes, i del compromís de les administracions per donar-hi resposta.
Aquest esdeveniment se celebra cada 12 de maig a tot el món per commemorar el naixement de Florence Nightingale (Florència, 1820 - Londres, 1910), infermera britànica considerada la mare de la infermeria moderna, ja que en va crear el primer model conceptual i va ser capaç de demostrar la importància de les cures.
Per posar en valor la tasca d'aquest col·lectiu professional, que en els darrers mesos ha adquirit encara més importància davant la lluita contra la pandèmia de la COVID-19, l'Organització Mundial de la Salut (OMS) ha designat el 2020 com a Any Internacional del Personal d'Infermeria i Comaratge.
Aquesta acció vol destacar que les infermeres i infermeres esdevenen la columna vertebral de qualsevol sistema de salut i que per assolir la cobertura sanitària universal de cara al 2030, se'n necessiten 9 milions més.
Organització Mundial de la Salut (OMS)
El Dia Mundial de la Higiene de les Mans, impulsat per l'Organització Mundial de la Salut (OMS) des de l'any 2009, té la finalitat de conscienciar i implicar tant els professionals sanitaris com els directors i gerents de centres sanitaris en la prevenció de les infeccions relacionades amb l'assistència sanitària (IRAS) mitjançant la mesura senzilla i eficaç de la higiene de les mans.
Tot i que la responsabilitat de la higiene de les mans correspon als professionals sanitaris, en el foment de les pràctiques òptimes d'higiene de les mans es recomana estimular la participació, el compromís i l'apoderament dels pacients.
La Setmana Mundial de la Immunització pretén promoure la vacunació com la millor manera de protegir-se de les malalties i evitar transmetre-les a altres persones.
Les vacunes comporten un doble benefici: d'una banda, eviten la reaparició de malalties, com la verola o la poliomielitis, i de l'altra, prevenen malalties que poden ser molt greus, com el xarampió o la rubèola.
Tot i que la majoria de vacunes s'administren durant la infància, a l'edat adulta també es poden donar circumstàncies que requereixin immunització, com el desenvolupament de professions de risc, l'embaràs, o els viatges a països o zones on hi ha malalties de les quals cal protegir-se.
L'objectiu del Dia Mundial de les Malalties Minoritàries, promogut per l'Organització Europea de Malalties Minoritàries (EURORDIS), és donar a conèixer les malalties rares i posicionar-les com una prioritat social i sanitària.
Les malalties minoritàries són greus, poc freqüents i afecten 5 de cada 10.000 persones.
N'hi ha més de 7.000, un 80% de les quals són d'origen genètic.
Generalment impliquen diversos òrgans i afecten les capacitats físiques, les habilitats mentals i les qualitats sensorials i de comportament dels malalts.
Poden aparèixer des del naixement o la infantesa, però n'hi ha que no es manifesten fins a l'edat adulta.
En relació amb la Declaració d'episodi ambiental per alta contaminació per material particulat de diàmetre inferior a 10 micròmetres (PM 10 ) a tot el territori, que va efectuar la Direcció General de Qualitat Ambiental i Canvi Climàtic el dia 18 de desembre de 2019, us informem que:
- Els nivells de PM 10 estan disminuint a totes les estacions de la Xarxa de Vigilància i Previsió de la Contaminació Atmosfèrica (XVPCA) i actualment estan per sota dels valors establerts per la legislació.
- La intrusió de pols d'origen africà s'ha enretirat durant les darreres hores i la previsió a 24 hores indica que els nivells de PM10 es mantindran baixos.
- La previsió per al dia d'avui dels models de dispersió de contaminants atmosfèrics, indica que els nivells de PM 10 ja no superaran el valor límit diari de 50 μg/m3.
Per aquest fet, i donat que ja no hi ha risc de superació dels llindars establerts, la Direcció General de Qualitat Ambiental i Canvi Climàtic declara, a tots els efectes, la finalització de l'episodi ambiental per alta contaminació de l'aire per PM 10, establert per Resolució amb data 18 de desembre de 2019.
S'adjunta l'informe final amb l'evolució dels nivells de PM 10 i la Resolució de finalització de l'episodi ambiental de contaminació atmosfèrica.
S'agraeix la col·laboració a tots els agents actuants.
L'objectiu d'aquesta celebració, promoguda per la Unió Internacional Contra el Càncer (UICC) amb el suport de l'Organització Mundial de la Salut (OMS), és sensibilitzar la població mundial sobre el càncer, amb una incidència especial en l'àmbit de la prevenció.
Cal recordar les diferents iniciatives que es troben al nostre abast per avançar en la lluita contra el càncer: